Petr Torák Dživipen andre Čechiko republika
Vičinav man Petr Torák.
Mire phure papi the phure daja hine Slovakijatar, andal Veľké Zálužie.
Odoj bešelas phuro dad the phuri daj,
save paľis tel 50. beršende 20. šelberšeste prebešle andre Čechiko republika.
Daskecivar vakeras le phure dadeha pal oda, soske odarik odgele.
Aľe butvar mange sas odphendo,
hoj pel feder buťarikane aštipnende.
O papus peske kamelas te arakhel e buťi Čechiko republikate, odoj, kaj bešenas.
Mamuj oleste, hoj na bešenas the na dživenas varesar namištes.
Aľe o papus ľikerelas goďate, hoj andre Čechiko republika
ola aštipena ena buter bareder.
The vašoda prebešľa la babaha Libercoste,
kaj paľis avriľikerenas peskere eňa čhaven.
The lendar hino o Stanislav Torák, miro dad.
Dživenas odoj savore andro fameľijakero kher.
Žaľate man šoha na dodžanďom pal ňisavo
maribnardo vaj anglalmaribnardo vachteste.
Sar oda jon predžiidžile.
Žaľate, paľis, kana geľam andre Bari Britanija
imar mange o papus muľa the paľis e phuri daj.
The oda aštipen odoj imar na sas.
Aľe ole vakeribnestar, savo sas,
the ke oleste aňi pen na kamenas varesave sposoboha te visarel.
Sakovar vakerenas pal oleste, sar oda sas prekal ola 50. beršende.
The paľis akor, kana zachudne te dživel Čechiko republikate the Libercoste.
Aľe pal oda avreste na kamenas but te vakerel.
Miro čhavorikaňiben Čechiko republikate sas ajso smiripno.
Musaj te phenel, hoj amen bariľam geveste andre Jeřmanice.
Pašes pal Libercoste.
The odoj le papuha the phura daha the mire phralenca the pheňenca...
Akor man sas jekh phral.
Nasigeder amen sas the duje pheňa Stanislava the Drahoslava.
The dživas andro fameľijakero kher gaveste,
the odoj sas le manušes aštipen te barol
andro ajso smiripno pašaľipen, avri.
The ňisar na musaj te rozginel butvachteste te rozginel miro peskripen.
Oda džalas pal oleste, hoj amen samas jekhkorkori fameľija
paš oda romano gaveskero pašutňipen.
The butvachteste dži mire šov, efta beršende, oda na musaj rozginas.
The aňi na džanas pal oleste, hoj sam aver,
sar aver manuša andro oda gav.
Aľe dži varekana, gindinav, hoj andro dujto klasos
zachudňom te šunkerel varesave pripheňibena klasate.
Elšines, gindinav, hoj akor šunďom o nav Rom.
The mek akor me phučkeras peskere dadestar the la datar, so oda cajchinel.
Soske mange avka vakeren.
Vaj či oda vareso nalačho.
The dži akor zachudňom te sprindžarkerel,
khatar sam the ko sam.
Pedal miro dades the la da sas but vasno,
the sas oda oprethodo, oda sas sikhaďipen.
The kana samas cikne, akor resahas
pro uľarďipen, pre Karačoňa butervar o genďa.
Vašoda hoj o dad kamelas, mi amen hin oda, so les našťi sas.
Mamuj oleste, hoj oda igen kamelas.
The oda sas sikhaďipen.
The butervar amen le ole genďendar probaľinelas.
Musaj te genel varesavo kotor.
Paľis leske te vakerel pal oda, so genahas,
aj te džanel, hoj oleste čačes achaľuvas.
The so paľis čalavel pal oda sar te bi romipen,
akor kana man elšines dodžanľom,
vaj šunďom varesave vakeribena andre škola,
the o dad la daha amenge avriachaľile, hoj sam aver, sam Roma.
Ako pes oda čačikano nav Rom mek na chasňarelas.
Aľe o dad la daha sakovar andre mande uštavenas oda goďipen,
hoj mamuj oleste, hoj sam aver, oda na cajchinel,
hoj sam ňisostar goreder, sar aver manuša.
The prekal oleste bariľom calo dživipen.
Na sas amen ňisave aver tradiciji,
sar aver čhaven, vaj avren fameľijen andre oda gav.
Dživahas normalnones sposoboha.
O dad la daha phirenas pro avresave mulatšaga gaveste.
Me phiras andre škola, pro školakere vileti.
Le amaleha pal školate phiras pre maľi, andro veš te kidel kozara the avresave veci.
The sas man ajso normalno čhavorikaňiben.
Andal dojekh seratar. bizo, varesave džvirendar,
vašoda hoj amen sas šošoja, kachňa.
Bararahas peskere phuvale the zeleňina the aver veci.
The but lačho čhavorikaňiben prekal ada zadikhiben.
The kana man sas deš vaš dešujekh berša,
musaj te prebešel pale Libercoste andro centros.
Vašoda hoj gaveste čačes hin ola buťakere aštipena čineder.
The o dad paľis pes rozginďa
te prebešel pale Libercoste, kaj buťarelas sar murňikos.
Pal oleste, kana prebešľam Libercoste,
the zachudňom te phiravel andre Bazutňi škola U Soudu.
Gindinav, hoj geľom vortanes andro dujto stupňos.
Andro šovto vaj efto klasos, avka gindinav.
The odoj amen me the miro phral Radek phirahas
dži akor, kana agorisarďom bazutňi škola.
The paľis me prechučľom andre maškarutňi škola.
Kana agorisarďom oda eňato klasos,
akor e sikhaďi vakerelas jekhsigeder manca, paľis le mire dadeha the la daha.
The kamelas len te zachudel ole dromeha,
hoj džava ko priklados či pro varesavo odboris,
vaj hoj džava pre prijemisloskeri akademija.
Oda miro dad na kamelas aňi te šunel.
O dad ča avka, sar phenďom, kamelas lačho sikhaďipen.
The ko priklados, gindinav, hoj oda as andro šovto vaj efto klasos,
kana e sikhaďi kamelas te del goďi mire dadeske la daha,
mi man den andre sobitno škola, vašoda hoj somas jekh Rom klasoste,
somas korkoro, na sas man but kamaraten,
the o dad oda savoro čhiďa tele the phenďa,
joj pal oleste na kamel aňi te šunel, hoj kamel le peskere čhavestar pravňikos.
The avka pes the ačhiľa.
Pal oda, kana agorisarďom ochto klasos,
the vaš prijemislovkate, vaš odboriste,
man o dad kamľas te del pro Súkromno právna akadémia Libercoste,
le socijalno zadikhibneha.
Mamuj oleste, hoj odi škola sas peskere thaneskeri the poťimen,
tha kamas odoj, the o dad but kamelas te resel oda,
hoj kerela savoro, aj te odoj phiras.
Avka sar me, the miro phral.
Akor miro dad buťarelas Ňemcikate,
the zarodľa peske but love
the džanelas lendar te poťinel vaš mande the vaš mire phraleste.
Vaš sikhľariben pre adi škola.
The odoj sikhľuvas štar berša.
Agrisarďom maškarutňi škola la maturitaha
the paľis mange kidas avri e uči škola.
Sas man daskeci aštipena.
Kamas te džal pre Uči slugaďiko škola Vyškovoste.
Miro dad oda zadikhelas pedal rašajiko seminaris, aj te jel mandar o rašaj.
The paľis man odoj sas Pravňikaňi univerzita Prahate.
The paľis mek gindinas pal diplomatikaňi iniverzitate.
The akor sas ole aštipnen buteder.
The sphandlones oleha mek mange diňom serakero planos.
Diňom mange prihlaška the pre Polícia vaš Čechiko republikate Libercoste.
kaj me the miro dad rozginďam te predžal ole testenca.
The kana bi man na resas aňi jekh uči škola,
akor aj man sas kaj te džal andre buťi.
Mire leperibena andal bazutňi the mašakrutňi školatar
so pes čalavel mire romipneha
hine ajse, phenďomas bi, ajse jekhephiribnaskere.
Ole bibachťiko ačhibnen,
Kaj šunas varesave pheňibena, sas oda nabut.
Gaveste andre Jeřmanice bi jekheste, duj incidenten kana sas elšines,
odoj na sas čačes hoj ňič
Libercoste imar ala bibachťipnen sas buter
the sas man šuňiben, hoj odoj sas čineder bareder segregacija.
Hoj odoj somas me the jon.
Mamuj oleste, hoj vakerahas andro klasos,
aľe oda na sas amaľipen sar ajso, kana pes džalas pre avresave vileti the avka.
The o manuš sas segregimen.
Šajutnones, hoj na avka zadikhades, aľe sas odoj ajsi segregacija.
The klasoste, kaj bešas butervar but palal.
So pes čalavel le sikhaďen, oda sas buteres mištes.
Bizo, arakhle pen the sikhaďija, vaj sikhade,
save pes nabutvar presikhade biprofesikones.
Šaj dav priklados jekha sikhaďa andre bazutňi škola pro dujto stupňoste.
The oda na sas jekhvar, kana pes vareso našľiľa klasoste,
the buteres pen phučenas jekhsigeder mandar, či na džanav, kaj oda hin.
vašoda hoj oda pes lelas avka, hoj som Rom
oda talam džanava vaj oda man ela paš peste.
The oda na sas, bizo, but lačhes.
Aľe pedal dojekh prikladoste mange gindinav,
hoj paľikerdones mire dades la daha,
save na domukhenas, mi pes ajso vareso ačhol.
The sakovar, kana pes vareso ajso ačhiľa,
vaj kana len sas šuňiben, hoj man vareso pharisaľol,
the gele andre odi škola pal sikhaďate, pal direktoriste, pal direktorkiňate.
The rozginenas oda lenca.
The gindinav, hoj ole zaterďipneha, savo o dad la daha sikhade,
hoj čačes ľikeren opre o sikhaďipen the kamen oda jekhfeder pedal mande,
oda e škola zadikhelas the džanenas, hoj odoj talam ada na ela ľikerdo.
The ole bibachťiko probaľišagen na sas čačes ajci.
The andre maškarutňi škola bi phenďomas, hoj imar ňisave.
The elšinestar samas duje Roma.
Miri kolegiňa paľis anal elšino klasostar odgeľa the ačhiľom odoj korkoro.
Dži akorestar, kana odoj avľa miro phral.
The odoj na leperav pre ňisave bibachťipena.
Bizo, oda na sas avka, hoj bi somas sphandlo la calo klasoha.
Hoj bi samas sar jekhetaňiben.
Avka sar bi sas ko priklados aver čhave maškar peste.
Aľe the avka man sas odoj choča jekhes, dujen
lačhe amalen, savenca kamaratinas.
The šaj ľikeras goďi jekhetanes pedal sikľhľariben školate.
The kana man thodelavas, pre savi uči škola te džal,
the bizo sar butere terne manuša akorutno vachteste,
the me akor gindinas anglues pal varesoste,
kaj bi me man dikhas, kaj bi šaj somas lačho.
The me imar akor, gindinav, hoj andal varesave deš beršendar,
dži oda vachteste, kana sas o manuš terno,
sakovar man sas ajso suno ajse but baro herojiste.
Odi ajsi klasikano dikhiben, kana o manuš čhingerela peskero gad,
tel savo les hin uniforma the džal te šegitinel the zaarakhel.
The pes korkores dikhľom andre varesave kotora.
Vaj ko šingunende vaj ko slugaďende.
Od asas vareso so man cirdelas the kamľomas andre oda te kerel.
Vašoda sas odi prihlaška pre Uči slugaďiko škola Vyškovoste.
Vaj pripadnones paľis andre diplomatikane solgaľipena.
Pedal dadeste, talam avka but pedal daden le dajenca
the anglunes bi phenďomas, talam anglunes pedal romane dadej le dajenca,
save kamen sikhaďipen pedal peskere čhavende, butvar oda hino pravňikos.
Me gindinav, hoj oda hino tipikane the pre aver cikňibnen.
Zadikhav ada ko priklados andre Bari Britanija,
hoj dada le dajenca kamen the dikhen odi pravňikaňi buťi,
sar but oprethoďi buťi, lačhi poťinďi.
The o dad kamelas, aj te avav pravňikos.
Vašoda oda sas sukromno pravňikaňi akademija.
The paľis odi rašajiko univerzita
vaj paľis odi Pravňikaňi univerzita Prahate.
The agoreste oda sas avka, hoj mange diňom prihlaški pre savore štar.
The sphandlones ko šingunenge.
Aľe oda sas akor beršeste 1999, kana mek užaras pro rezultaten
the sakovar keras probaľipena pre varesave ole univerzitendar.
The imar kerďom jepaš atestendar ke šingunende,
kana pen zachudne o veci te visarkerel, pedal amende, pedal amari fameľijate.
Andre oda, hoj o dad sas akor but politikanes ľikerdo.
Sthovelas o peticiji mamuj ačhavibnaskeri fala pro Mateční uľicate.
The sas andre politikaňi sera.
The jekhsigeder pedal oleste, hoj sas but čalado, amen bibachťarenas o skinhedi.
Rakinkerenas amenge, zachudne amenge bibachťarel o dživipen.
Oda sas apriľis, majos 1999, kan oda imar akor
sakovar chudkerelas bibachťika ľila.
Kaj leske rakinenas, merkinenas les, mi preačhol peskre čalavibneha.
Mi na kerel ola veci, aj te na irinel andro novinki.
O dad butervar irinelas andre novinki Libercoste.
The irinelas the le rajeske Uhleske the avresave aver politikenge.
The sas but čalado, vašoda les kamenas te daravel.
The akor man majoste marde o skinhedi, kana sas vudutno ďives.
Kana geľom andro baro skľepakero centroste the paľis geľom avri,
the kana džavas garadičenca, the pandž skinhedi
odoj terďonas maškar ola duj etažende.
The terďonas odoj, užarenas the kana avľom the predžavas pašal lende,
zaterďile mandar, zachudne andre mande te ruginkerel, te marel the te rakinel.
Paľis kamenas mandar the pudiľaris.
Mange pes dochudňa le bachteha te denašel.
Aľe kana oleha geľam ko šingunende,
the jon amenge phende oda,
hoj kana na džanas lengere nava, ta oleha našťi ňič keren.
The zadikhades le bare asabneha.
The le manušes sas čačes ajso šuňiben,
či oda šaj hino čačo avrikidňipen te buťarele pedal šingunende,
kaj o manuš aňi sar jažur nane ľikerdo paťivales.
The pal daskeci ďivesende marde la da le phraleha,
kana o phral džalas la daha buťatar khere.
The užarde pre lende the marde len.
The musaj te džan špitaľate pre kontrola.
The paľikerdones ole bibachtende pes o dad la daha rozginde
hoj savoreha agorisaľona the oddžana andre Bari Britanija.
Sigeder anglal oleste, kana odgeľam Čechiko republikate,
the me akor buťaras, sas man brigada andre thanutňi skľepa.
Aj mange vareso zakerav anglal oleste,
kana bi geľomas univerzitate, vaj ko šingunende.
The ľikerav goďate dži adaďives, kana avľom buťatar khere
the o dad amenge phenďa, hoj pakinen tumenge oda jekhvasneder andro cikno kufros,
pal nabut ďivesende, gindinav hoj pal dujende džas andre Bari Britanija.
The bizo, man akor sas 18 berša, sas man vizija.
Aľe prekal oda savorestar so pes ačhiľa, the o manuš oda zadikhelas sar mištes, oda predžala.
Aľe me pre oleste zorales buťaras, pre oda sikhaďipen.
Kamav te džal univerzitate, kamav te kerel avresave veci.
Sas man odoj bizo, peskere amalen, fameľija.
The me oda iľom avka, hoj pes oda mange na kamel.
O manuš pes thovel sar terno, dešuochtoberšengero,
oda varesave sposoboha te odčhivel pestar.
Aľe odoj imar oda rozgiňipen sas..
Le dades imar sas cinde leťenki.
The akor amen musaj te pakinel oda jekhvasneder andre cikno kufrocis.
The oda sas but phares, kana pre oda leperav.
Bizo, o manuš, terno manuš, peske vaš ola berša kidkerďa but veci,
so hine pedal leste šuňibnaskere, but vasna.
Mi oda aven vajsave pisanki, čitre le školatar, vaj chocso so les sas.
Sikhľuvne pisanki the savore ajse veci, save peske kamelas o manuš te garuvel,
the našťi oda peha iľa.
The akor oda mukhľam pro khereskero podos, kaj bešahas.
The pal duje ďivesende imar dromaras.
Bizo, oda sas but baro choľasaripen.
Vašoda hoj ča oda baro drom Libercostar la mašinaha Prahate, paľis pro leťiskos.
Šoha akor avka na dromarahas.
Amen samas daskecivar pro vileti pašal Libercoste, vaj avka.
Aľe šoha amen avka na samas pal hraňicende.
The oda sas but bare choľasaripena.
Šoha anglal akorestar na urňisaľuvas le eroplanoha, the oda sas aver choľaripen.
The sas amen peha the mire phrala the pheňa,
saven sas akor talam deš berša.
The me musaj pal lende te bajinel akor, kana dromaras.
Sas amen dar, mi pre dareso na bisteras.
Aj te na bisteras ko priklados varekhaj le phrales, vaj avka.
The le manušes sas avresave daravipena.
The paľis, kana urňisaľarďam Britanijate,
avľam pro letisko Heathrow.
Kaj aver daravipena sas oda, hoj o dad la daha kamenas,
aj odoj prethovkerava, vašoda hoj man sas pre maškarutňi škola anglikaňi čhib.
Oda sas, bizo, ajsi bazutňi čhib the le amerikaňiko akcentoha.
The le manušes sas varesavo bazutňipen.
Šaj phučľom pro letiskos, ko priklados, kaj hine budara.
Vaj šaj odphenas, hoj sar amen vičinas.
Aľe oda sas čačes ča o bazutňipena.
The pre oda letiskos samas talam 10, šajnones 14 ora,
kaj amen zaphandle andro cikno kher.
The na džanahas, so amenca ela.
O imigranťiko uradňiki odoj phirenas, avle, phučle pre vareso, pale odgele.
Sakovar amenge denas te lekhavel varesave papiroša.
O manuš oleske na achaľolas.
Bizo, šunďam pal manušengere pripadi,
so emigrinde the paľis sas visarde pale.
The vakeras maškar peste, so amenca ela.
Čechende imar amen nane kaj te avel pale.
Akanakes savore love, so o dad la daha šporinde, dine andre ada drom.
Oda sas but baro daravipen, so amenca ela, či amen zaphandena.
Me imar somas baro, the kana amen varekhaj zaphandena.
So avela mire phralenca the pheňenca.
The oda sas but bari dar pedal amende.
Pal ola dešuštar orende amen ile the thode andro motoris.
The dromarde amen andro Londynoskero centros.
Akor me na džanas, kaj oda puntošnones sam.
Aľe avľam avri varekhaj, kaj bešenas o zabešibne.
Geľam tele, andre varesavo skľepos.
The odoj amen zabešle.
the phende amenge, hoj odoj musaj ačhuvas the hoj vareko tosara vaš amende avla.
Oda, hoj pes o dad la daha rozginde pedal ajso baro ačhiben andro naprindžarďipen,
the bizo moé oda zadikhav na ča sar baro herojipen andal lengeri serate.
Aľe the oda sikhavel pre oleste, sar but zorales sas pre oda ispidne.
Pedal lende oda na sas sar ačhiben vaš barvaľipen vaj aštipnende.
Pedal lende oda sas ča jekhoro avridikhiben, sar te zaarakhel peskeri fameľija.
Sar o dad šaj zaarakhaďa peskera romňa, amari daj, amen, sar čhaven.
The odoj len na sas so te avrikidel the o manuš čačes kerela pharipna veci pedal oleste,
aj te predživel andre ala telethoďipena.